**ZÁPIS č. 3**

**Z RIADNEHO ZASADNUTIA SPRÁVNEJ RADY TASR**

**22. marca 2018 so začiatkom o 15.00 h**

**Prítomní členovia Správnej rady:** Vladimír Masár, Boris Chovanec, Peter Alakša, Ján Sand

**Ospravedlnený:** Richard Kvasňovský

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

---------------------------------------------------------------------------------------------------------------------------

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR zvolal a viedol predseda SR TASR Vladimír Masár. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Voľba predsedu Správnej rady TASR**

**2. Voľba podpredsedu Správnej rady TASR**

**3. Správa o spravodajskom pokrytí Zimných olympijských hier**

**4. Rôzne**

**UZNESENIE č. 6/2018:**

Členovia SR TASR schválili program zasadnutia:

ZA: 4 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------**

**1. Voľba predsedu Správnej rady TASR**

Členovia rady - B. Chovanec, P. Alakša a J. Sand navrhli, aby V. Masár pokračoval v tejto funkcii v ďalšom období a navrhli uznesenie.

**UZNESENIE č. 7/2018:**

Správna rada TASR zvolila Vladimíra Masára do funkcie predsedu Správnej rady TASR počnúc dňom 1.6.2018 do konca funkčného obdobia.

ZA: 3 PROTI: 0 ZDRŽAL SA: 1

**Uznesenie bolo prijaté.**

**---------------------------------------------------------------------------------------------------------------------------**

**2. Voľba podpredsedu Správnej rady TASR**

Členovia rady - V. Masár, P. Alakša a J. Sand navrhli, aby B. Chovanec pokračoval v tejto funkcii v ďalšom období a navrhli uznesenie.

**UZNESENIE č. 8/2018:**

Správna rada TASR zvolila Borisa Chovanca do funkcie podpredsedu Správnej rady TASR počnúc dňom 1.5.2018 do konca funkčného obdobia.

ZA: 3 PROTI: 0 ZDRŽAL SA: 1

**Uznesenie bolo prijaté.**

**----------------------------------------------------------------------------------------------------------------------**

**3. Správa o spravodajskom pokrytí Zimných olympijských hier**

V. Masár požiadal GR TASR V. Puchalu, aby odprezentoval materiál.

*Podľa V. Puchalu Zimné olympijské hry v Južnej Kórei vnímala Športová a Obrazová redakcia TASR ako spravodajský vrchol roka 2018. Významne sa tomu venovali aj Zahraničná redakcia, Domáca redakcia a Dokumentačná redakcia TASR. Agentúra prvýkrát v histórii vyslala na vrcholné podujatie štyroch redaktorov - dvoch píšucich zo Športovej redakcie a dvoch fotoreportérov z Obrazovej redakcie.*

*Vyšší počet vyslaných redaktorov našiel svoje zhodnotenie, keďže vzhľadom na vzdialenosť ZOH boli výpravy slovenských médií slabšie ako pri OH v Európe. TASR sa stala jedným z dominantných zdrojov fotografií a textov pre tlačené médiá, online médiá a nosným podkladom pre tvorbu rozhlasového a TV spravodajstva. Významným počinom sa ukázala byť aj spolupráca s kórejskou agentúrou Yonhap, ktorú agentúra podpísala na jeseň minulého roku.*

*TASR v rozpätí 8. - 25. februára vydala:*

*2 200 textových spravodajských materiálov (z dejiska hier i správ zo zahraničných agentúr),*

*120 publicistických textových materiálov,*

*1 133 pôvodných TASR fotografií,*

*1 400 fotografií z AP a Yonhap.*

*Športové a aj športovo-spoločenské dianie TASR monitorovala omnoho skôr, ako sa ZOH začali. Redakcie sledovali prípravu jednotlivých športovcov na vrchol štvorročného olympijského cyklu, a preto TASR omnoho častejšie a mohutnejšie pokrývala súťaže tých športovcov, ktorí mali najväčší potenciál z hľadiska možného medailového zisku, či úspešných výsledkov na ZOH. Redakcie pokrývali priamo v dejisku preteky svetového pohára v zjazdovom lyžovaní, biatlone a sledovali prípravu hokejovej reprezentácie mužov. Rámec ZOH v Pjongčangu tvorili aj obvinenia MOV voči ruským športovcom a štátu za štátom podporovaný doping, alebo jeho krytie. Aj tieto skutočnosti rezonovali v servise TASR pred samotným podujatím. Informácie o tomto aspekte hier prinášala nielen Športová ale aj Zahraničná redakcia. Tá dôsledne informovala aj o nešportovej stránke hier najmä v súvislosti s realizovaným konceptom jednej športovej reprezentácie oboch kórejských republík  bezprecedentnej návšteve delegácie KĽDR v dejisku ZOH.*

V rozprave členovia Správnej rady TASR vysoko ocenili výkon všetkých redaktorov aj reportérov, ktorí sa podieľali na spravodajskom pokrytí olympiády. TASR si podľa SR splnila svoje poslanie vo vzťahu k verejnosti i klientom.

**UZNESENIE č. 9/2018:**

Správna rada TASR vzala na vedomie Správu o spravodajskom pokrytí Zimných olympijských hier.

ZA: 4 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------**

**4. Rôzne**

V. Puchala informoval o práci spravodajstva v posledných týždňoch, ktoré boli spoločensky turbulentné. Zdôraznil, že TASR napriek dobe silných emócií prináša faktické správy, ktoré sú objektívne a vyvážené.

V. Puchala informoval členov rady, že pracuje na príprave Výročnej správy TASR, ktorú Správnej rade predloží na jej najbližšom zasadnutí.

V rozprave členovia Správnej rady ocenili prácu TASR v uplynulom období, vyzdvihli profesionalitu a vyváženosť spravodajstva agentúry.

Členovia SR TASR sa dohodli na termíne ďalšieho zasadnutia 24. apríla 2018 (utorok) o 15.00 h.

Predseda SR TASR V. Masár v súlade s Rokovacím poriadkom SR TASR ukončil zasadnutie rady.

Bratislava, 22. marca 2018

Zapísal:

Vladimír Masár v.r.